Document ID: 31991L0663

KOMISSION DIREKTIIVI,
annettu 10 päivänä joulukuuta 1991,
moottoriajoneuvojen ja niiden perävaunujen valaisimien ja merkkivalolaitteiden asennusta koskevan neuvoston direktiivin 76/756/ETY mukauttamisesta tekniikan kehitykseen (91/663/ETY)
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen ja erityisesti sen 100 a artiklan,
ottaa huomioon moottoriajoneuvojen ja niiden perävaunujen tyyppihyväksynnästä 6 päivänä helmikuuta 1970 annetun neuvoston direktiivin 70/156/ETY(1), sellaisena kuin se on viimeksi muutettuna 25 päivänä kesäkuuta 1987 annetulla direktiivillä 87/403/ETY(2), ja erityisesti sen 11 artiklan,
ottaa huomioon moottoriajoneuvojen ja niiden perävaunujen valaisimista ja merkkivalolaitteista 27 päivänä heinäkuuta 1976 annetun neuvoston direktiivin 76/756/ETY(3), sellaisena kuin se on muutettuna 21 päivänä marraskuuta 1979 annetulla direktiivillä 80/233/ETY(4), 17 päivänä maaliskuuta 1982 annetulla direktiivillä 82/244/ETY(5), 26 päivänä toukokuuta 1983 annetulla direktiivillä 83/276/ETY(6), 14 päivänä joulukuuta 1983 annetulla direktiivillä 84/8/ETY(7) ja 28 päivänä maaliskuuta 1989 annetulla direktiivillä 89/278/ETY(8),
sekä katsoo, että
selvyyden vuoksi on nyt tarpeen konsolidoida nämä direktiivit tällä direktiivillä,
teknisen kehityksen perusteella on nyt mahdollista säätää uusista muutoksista, nimittäin ajovalojen pakollisesta valkoisesta väristä, tiettyjen ajoneuvojen varustamisesta sivuvalaisimilla ja selvittää liikkuvien osien valaisimien asennusvaatimukset ja muut yksityiskohdat, ja
tässä direktiivissä säädetyt toimenpiteet ovat moottoriajoneuvoalan kaupan teknisten esteiden poistamiseksi annettujen direktiivien mukauttamista tekniikan kehitykseen käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutetaan direktiiviä 76/756/ETY seuraavasti:
1 Korvataan artiklat seuraavilla tämän direktiivin artikloilla.
2 Korvataan liitteet tämän direktiivin liitteillä.
2 artikla
Tässä direktiivissä 'ajoneuvolla` tarkoitetaan kaikkia ajoneuvoja, joihin direktiiviä 70/156/ETY sovelletaan.
3 artikla
1 Jäsenvaltio ei saa 1 päivästä tammikuuta 1993 alkaen:
- evätä ajoneuvotyypiltä ETY-tyyppihyväksyntää tai kansallista tyyppihyväksyntää tai kieltäytyä antamasta direktiivin 70/156/ETY 10 artiklan 1 kohdan viimeisessä luetelmakohdassa tarkoitettua asiakirjaa, taikka
- kieltää tällaisten ajoneuvojen ensimmäistä liikkeelle laskemista
tämän ajoneuvotyypin tai näiden ajoneuvojen valaisimien ja merkkivalolaitteiden asennukseen liittyvistä syistä, jos nämä laitteet on asennettu tämän direktiivin vaatimusten mukaisesti.
2 Alkaen 1 päivästä lokakuuta 1993 jäsenvaltio:
- ei saa enää antaa direktiivin 70/156/ETY 10 artiklan 1 kohdan viimeisessä luetelmakohdassa tarkoitettua asiakirjaa, ja
- saa evätä kansallisen tyyppihyväksynnän
sellaisen ajoneuvotyypin osalta, jossa valaisimien ja merkkivalolaitteiden asennus ei ole tämän direktiivin vaatimusten mukainen.
3 Jäsenvaltio voi 1 päivästä lokakuuta 1994 alkaen kieltää sellaisten ajoneuvojen ensimmäisen liikkeelle laskemisen, joissa näiden laitteiden asennus ei ole tämän direktiivin vaatimusten mukainen.
4 artikla
ETY-tyyppihyväksynnän antaneen jäsenvaltion on toteutettava aiheelliset toimenpiteet sen varmistamiseksi, että se saa tiedon kaikista liitteessä I olevassa 1.1 kohdassa tarkoitetuista osien tai ominaisuuksien muutoksista. Kyseisen jäsenvaltion toimivaltaisten viranomaisten on päätettävä, onko muutetulle ajoneuvotyypille tehtävä uusia testejä ja laadittava uusi seloste. Jos testit osoittavat, ettei muutos täytä tässä direktiivissä säädettyjä vaatimuksia, muutosta ei saa hyväksyä.
5 artikla
Tarvittavat muutokset liitteiden vaatimusten mukauttamiseksi tekniikan kehitykseen annetaan direktiivin 70/156/ETY 13 artiklassa säädettyä menettelyä noudattaen.
6 artikla
1 Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään 1 päivänä tammikuuta 1993. Niiden on ilmoitettava tästä komissiolle viipymättä.
2 Näissä jäsenvaltioiden antamissa säädöksissä on viitattava tähän direktiiviin tai niitä virallisesti julkaistaessa niihin on liitettävä viittaus tähän direktiiviin. Jäsenvaltioiden on säädettävä siitä, miten viittaukset tehdään.
3 Jäsenvaltioiden on huolehdittava siitä, että niiden tässä direktiivissä tarkoitetuista kysymyksistä antamat keskeiset kansalliset säännökset toimitetaan kirjallisina komissiolle.
7 artikla
Tämä direktiivi on osoitettu kaikille jäsenvaltioille.
Tehty Brysselissä 10 päivänä joulukuuta 1991.

Labels: 7
3
15
8